text: "Само імя гераіні невыпадковае: у кабінеце Адамовіча, перад яго вачыма, заўсёды знаходзілася мармуровая статуэтка Венеры Мілоскай - увасабленне жаночага хараства, ідэі гармоніі паміж фізічным і духоўным у чалавеку.
  У споведзі безыменнага героя, у вобразе якога шмат аўтабіяграфічнага, аўтарскага, разгортваецца кароткае жыццё Венеры Станкевіч, паказваецца яе трагедыя, што ў асноўным паўтарае трагедыю беларусаў.
  Аповесць "Венера" - твор-пакаянне, дзе адлюстраваны працэс "разліку з мінулым". Як ні дзіўна, у трагічнай па каларыту і настрою аповесці вельмі шмат гумару, спецыфічна беларускага, калі невядома, ці з іншых смяецца чалавек, ці з сябе самога."